kardosdrur/scandi-wiki huggingface dataset:
Hjarbæk Fjord

Hjarbæk Fjord er en gren af Limfjorden syd for Louns Bredning. Den ligger cirka 10 km nord for Viborg og 20 km øst for Skive. Den ligger i Viborg Amt og grænser til Viborg Kommune, Skive Kommune, Tjele Kommune og Møldrup Kommune.

Det er en lavvandet fjord med en stor vandgennemstømning, idet fire åer løber ud i den. Fra syd kommer Fiskbæk Å, fra sydvest Jordbro Å, fra øst løber Skals Å og Simested Å ud i Hjarbæk Fjord. 

Ved Virksund i fjordens nordlige ende blev der i 1966 opført en dæmning med indbyggede sluser for at begænse oversvømmelser i de lavtliggnde enge og ådale. Det medførte at saltindholdet blev så lavt at faunaen blev ændret totalt, hvilket blandt andet medførte en kraftig myggeplage i området. I 1991 blev sluserne genåbnet til glæde for mange, men også under protest fra berørte jordejere  i håb om at genskabe den oprindelige fauna.

Fjordens vandareal er på 24 km², som udgør 1,7 % af Limfjordens samlede areal.
Vandgennemstrømningen er 16 % af den samlede vandtilførsel i Limfjorden.

Hjarbæk Fjord er en del  af Natura 2000-område  nr. 30 Lovns Bredning, Hjarbæk Fjord og Skals Ådal  og er både fuglebeskyttelsesområde og EU-habitatområde.

Eksterne kilder og henvisninger 

DOF om fjorden
 Vurdering af oversvømmelsesrisiko niras.dk 2016 

Fjorde i Danmark
Inddæmningsprojekter i Danmark
Skive Kommunes geografi
Viborg Kommunes geografi
Fredede arealer i Danmark
EU-habitatområder i Danmark
Fuglebeskyttelsesområder i Danmark
Deutsche Nachschule Tingleff

Deutsche Nachschule Tingleff, DNT eller på dansk Den Tyske Efterskole i Tinglev er en tysksproget efterskole i stationsbyen Tinglev i Sønderjylland.

Historie 

Skolen kan føre sine rødder tilbage til 1905, hvor folkehøjskolen Deutscher Volkshochschulverein blev oprettet i Tinglev. Skolen lå på det tidspunkt i Tyskland.
I 1920 blev Sønderjylland efter en folkeafstemning igen dansk og skolen var således en del af det tyske mindretals institutioner i Nordslesvig.
På den tyske højskole lærte man om husholdning og landbrug.

Efter 2. verdenskrig blev alle tyske institutioner beslaglagt af den danske stat, men i 1951 kunne man i nye bygninger indvie en tysk efterskole – Deutsche Nachschule Tingleff. Husholdning og landbrug var stadig de centrale fag.

I 2005 inviterede man alle tidligere elever til at fejre skolens 100 års jubilæum.

Deutsche Nachschule Tingleff i dag 

I dag tilbyder Deutsche Nachschule Tingleff 9. og 10. klasse og de boglige fag har fået en langt mere central placering. Der er dog stadig mulighed for undervisning i fag som træ- og metalsløjd og hjemkundskab og de kunstneriske fag foto, drama, improvisationsteater, billedkunst mm.

Skolen har ca. 96 elever, hvoraf ca. halvdelen kommer fra Danmark og den anden halvdel fra Tyskland. En eller to elever kommer som regel fra tredje lande som Ungarn, Schweiz, Polen, m.fl.

Sproglig note 
Efterskoler er et dansk fænomen, og ordet Nachschule er indført i Tinglev som en hjemmelavet oversættelse af efterskole; men den er velvalgt, da nachschulen betyder at efteruddanne, og Nachschulung betyder efteruddannelse. Men selve ordet Nachschule findes ikke i de tyske ordbøger.

Ekstern henvisning 
Skolens hjemmeside  /

Efterskoler
Bygninger, konstruktioner og anlæg i Aabenraa Kommune
Etableret i 1951
Uddannelsesinstitutioner i Sønderjylland (i Danmark)
Taarbæk IF Sunshine

Taarbæk IF Sunshine (Taarbæk I.F., TIF , Taarbæk Idrætsforening) er en mindre fodboldklub i Nordsjælland. Klubben blev etableret den 23. august 1908 og hører til blandt Danmarks ældste. Klubbens bedste hold spiller i . Klubben spiller sine hjemmekampe på Springforbi Fodboldbanerne, placeret mellem Øresund og Eremitageslottet.

Taarbæk Idrætsforening – gennem 100 år 

I forbindelse med 100 års jubilæet i 2008 udkom der en bog om klubbens historie. Flemming Henriksen er forfatter til bogen "Taarbæk Idrætsforening – gennem 100 år". I bogen kan man læse om udviklingen af fodbolden og de oplevelser medlemmerne har haft i klubben. Udover hovedhistorien om klubben beskrives arbejdet med at få ændret ”tingstenen til et foderhus”. Problematikken omkring placeringen af banerne i de ellers smukke omgivelser, menneskerne der har betydet noget for klubben, hvordan en klub har holdt kontakt med medlemmerne, hvilket samfund Taarbæk by har været og er i dag og mange andre emner.

På TIF's 100 års jubilæumsdag, blev Flemming Henriksen udnævnt som klubbens 8. æresmedlem for hans arbejde med at skrive bogen om Taarbæk Idrætsforening's 100 års historie. Gennem tiderne har Taarbæk Idrætsforening haft syv personer, som på hver deres måde, har været med til gøre, noget helt ekstraordinært for klubben. 

Jubilæet blev afholdt i uge 34, 2008 og blev gæstet af blandt andre FC København, Kjøbenhavns Boldklub, Lyngby Boldklub, Skovshoved Idrætsforening og mange andre  nordsjællandske ungdomshold.

Fusion med FC Sunshine 
I august 2022 blev der indgået et samarbejde med Københanverserie klubben FC Sunshine, og klubben kom derefter til at hedder Taarbæk IF Sunshine.

Æresmedlemmer i Taarbæk Idrætsforening

Formænd i Taarbæk Idrætsforening 
Taarbæk IF har haft 20 (22) formænd fordelt på 22 perioder.
Normalt fremhæves Alexander Olsen, Edvard Yde og Kaj Landesberger som de største, men alle 22 formænd har sat deres præg på TIF i deres respektive perioder.

Formandsposten er på valg ved generalforsamlinger i ulige år.
 Klubben havde i sine første to år tre formænd, udover Alexander Olsen var også Lauritz Jensen og E. Duelund formænd. Alexander Olsen er dog anerkendt som stifteren og den første formand af Taarbæk IF.

Eksterne henvisninger 
 Taarbæk IFs officielle hjemmeside
 Taarbæk IFs 100 års jubilæumsside 

Fodboldklubber under DBU Sjælland
Idrætsforening
Store Avnede

Store Avnede er sognelandsby i Avnede Sogn (Lollands Sønder Herred), ca. 2 kilometer øst for Nakskov. Landsbyen befinder sig i Lolland Kommune og hører til Region Sjælland.

Stedet benævnes 1231 (Agnwith). Store Avnede og Lille Avnede tilhørte i 1200-tallet, ifølge Valdemars Jordebog, kongen. I 1284 gav Erik Klipping gods i begge byer til Jutta, datter af Erik Plovpenning. Hendes søn overlod i 1315 alt gods i Store Avnede til Morten Due. I 1360 pantsatte Valdemar Atterdag og hans søn Christoffer alt deres gods i Avnede til Benedikt von Ahlefeldt.

Landsbyen blev udskiftet i 1803. 

I byen ligger Avnede Kirke. I Avnede Skov findes en langdysse med randsten og et kammer med dæksten.

Indtil Nakskov indre fjord blev inddæmmet, nåede fjorden helt op til Avnede kirke, på hvis yderside man endnu kan se fortøjningsringe til kirkegængernes både.

Kilder 
 Trap, J. P. Danmark. Præstø Amt. Bind IV, 5. udg., 1955.

Lokaliteter i Lolland Kommune
Flageolet

En Flageolet er når man på et strengeinstrument let berører en streng i et af overtonernes knudepunkter. Det skal dog gælde at overtonen skal være af et ulige antal (1. overtone, 3. overtone, osv). Dette vil stoppe alle overtoner med et lige antal og derved også grundtonen. Denne teknik vil skabe en høj, fløjteagtig tone.

Se også 
 Andre musikudtryk

Musikinstrumenter
Richard Stone

Sir John Richard Nicholas Stone (født 30. august 1913, død 6. december 1991) var en fremtrædende britisk økonom som i 1984 modtog Nobelprisen i økonomi for at udvikle en bogholderimodel der kan bruges til at følge økonomiske aktiviteter på national, og senere, på international skala. Han er noglegange kendt som faderen til national indkomstbogholderi.

Eksterne henvisninger 
 Hans større værker  (engelsk)
 Biografi på Nobelprisens hjemmeside (engelsk)

Nobelprismodtagere i økonomi
Økonomer fra Storbritannien
Nobelprismodtagere fra Storbritannien
Flyvestation Skalstrup

Flyvestation Skalstrup ved Roskilde er betegnelsen for det militære område nær Roskilde Lufthavn mellem Roskilde og Tune.

Dens vigtigste opgaver var tidligere at opretholde et jordbaseret luftforsvar med NIKE-raketter og HAWK-batterier. Disse blev nedlagt i forbindelse med forsvarsforliget i 2000. I samme omgang blev der dog tilført en lang række nye opgaver til stedet, bl.a. som følge af, at Flyvestation Værløse blev nedlagt. Således varetager man i dag VIP-flyvninger for Kongehuset, regeringen og Folketinget. 

I dag er flyvestationen hjemsted for Hærhjemmeværnsdistrikt Midt- og Vestsjælland, som er den eneste militære myndighed på Flyvestation Skalstrup.

Trods navnet er der ikke tale om en selvstændig flyvestation med anlæg for start og landing af fly. Valget af betegnelsen flyvestation bunder i en nu forældet myndighedsdefinition i Flyvevåbnet. Af samme årsag er redningshelikopteren fra Eskadrille 722 således fysisk placeret i den civile lufthavn.

I forbindelse med sparerunder i 2010'erne blev dele af stedet tømt og sat til salg gennem Freja Ejendomme, og i mellemtiden lå COVID-19-test- og -vaccinecenter på stedet. 

I 2022 var test- og vaccinecentret efterhånden overflødigt og lukkede.

Litteratur 
 Edderhawkme NEJ til flyvestation Skalstrup - Roskildes lokale bombemål (Roskilde Fredskomite, 1985)

Bygninger, konstruktioner og anlæg i Roskilde Kommune
Skalstrup
Militære anlæg i Danmark
Danskfaget

Danskfaget er "faget dansk" som studiefag i grundskolen (folkeskolen), gymnasiet, seminariet og universitetet.

Danskfaget på lærerseminariet indeholder en række grundlæggende discipliner: Sprog, læsning, skrivning og analyse af litteratur og medier. Hertil kommer en række tekniske discipliner som didaktik og metode.
Dansk for udlænding kan også indeholde undervisning i udtale.

Selvstudie 
Inden for de seneste år er det blevet muligt at tage dansk på internettet. Den studerende kan sidde hjemme og læse. Det kræver tilmelding enten som SU-kursist eller som selvstuderende efter en studieplan og datoer for aflevering af opgaver. 

Et antal moduler giver indblik i de genrer, som er et krav fra Undervisningsministeriet. Når opgaven er afleveret elektronisk til en lærer, som retter opgaven, kan eleven få tjekket sin opgave. 

Når alle moduler er gennemgået så er eleven klar til at komme til eksamen.

Udlandet 
Der bliver undervist i dansk i udlandet. 

Island har danskfag på mange niveauer.
Siden 1999 har sproget dansk været prioriteret som andet fremmedsprog i Island. 
Undervisningen starter i 7. klasse og der er en statskontrolleret prøve i 10. klasse.
Det islandske gymnasium har også danskfag og cirka 2000 studerende tager en eksamen der.
Det undervisningsvidenskabelige Fakultet på Háskóli Íslands har en danskafdeling, hvor studerende kan tage en BA-grad i dansk.
Island er det eneste land med dansk som obligatorisk fremmedsprog og undervisningen støttes fra den danske stats side.

På universitetsniveau undervises der på Adam Mickiewicz Universitet i det danske sprogs historie.

Henvisninger  

Skolefag
Folkeskolefag
What Difference Does It Make?

"What difference does it make?" er en single fra 1984 med det britiske band The Smiths. Sangen findes tillige på bandets debutalbum The Smiths. En anden version indspillet til John Peel Show på BBC Radio One er præsenteret på opsamlingsalbummet Hatful af Hollow.

Det indre omslag er et fotografi taget fra filmen The Collector (men er ikke afbildet i selve filmen), baseret på en roman af John Fowles (Offer for en samler). Oprindeligt nægtede Terence Stamp tilladelse til at bruge fotoet. Derfor blev det manipuleret med Morrissey som model. På det manipulerede foto står Morrissey med et glas mælk, i stedet for en klud med chloroform som i originalen. Terence Stamp ændrede efterfølgende mening og tillod brug af originalfotoet. Coveret med Morrissey er derfor nu meget sjældent og er et samlerobjekt.

Morrissey har ved mere end én lejlighed udtalt, at "What difference does it make?" er blandt hans mindst foretrukne Smiths sange, men det blev bandets første store hit, som toppede på # 12 i Storbritannien.

Sangen er anerkendt på grund af åbningensriff af guitaristen Johnny Marr og den unikke falset af Morrissey mod slutningen af sangen.

Sange fra 1984
The Smiths
Blåbælg-familien

Blåbælg-familien (Lardizabalaceae) er en lille familie med 8-9 slægter og ca. 35 arter, der er udbredt i Sydøstasien og Chile. Det er slyngplanteagtige, enbo eller tvebo planter med sammensatte blade og brede marvstråler i veddet. De mellemstore, tretallige blomster har frie frugtanlæg, og frugterne er mere eller mindre kødfulde. Her omtales kun de to slægter, som er repræsenteret ved arter, der bliver dyrket i Danmark.

 Akebia
 Blåbælg-slægten (Decaisnea)
Hand in Glove

"Hand in Glove" er en sang af det britisk rockband The Smiths. Den er komponeret af Morrissey og Johnny Marr, og det var gruppens første single, som de udgav i 1983. Singlens b-side er nummeret "Handsome Devil", som hos tabloid-pressen fejlagtigt blev fortolket som en sang om pædofili.

Nummeret nåede en 124.-plads på UK Singles Chart og en tredjeplads på UK Indie Chart. Da salgstallene ikke levede op til forventningerne, blev nummeret også inkluderet på den kommende opsamlingsplade, Hatful of Hollow. Versionen her er dog ikke den samme som singlen, men blev optaget som en del af John Peel Sessions.

Spor 
Begge sange blev skrevet af Morrissey og Johnny Marr.

 "Hand in Glove" – 3:16
 "Handsome Devil" (live, Manchester Hacienda, 4/2/83) – 2:53

Referencer 

Singler fra 1983
The Smiths
Driftmester

En driftsmester på et kraftværk er en uddannet maskinmester, der varetager driften af de omfattende og komplicerede anlæg. Vedligehold og budgettering heraf er ligeledes områder, der varetages af driftsmestrene på kraftværkerne.

Titler
Blåbælg-slægten

Blåbælg-slægten (Decaisnea) er en meget lille slægt med én art (eller måske to), som findes i Kina og Nepal. Det er løvfældende buske eller småtræer med finnede, meget lange blade, der har 13-25 helrandede småblade. Blomsterne er gulgrønne med 6 bægerblade, men ingen kronblade. Frugten er en blød bælgagtig kapsel, der først er gulgrøn, men som ender med at være lyseblå og fyldt med klæbrig, geléagtigs frugtkød og talrige flade frø.

 Blåbælg (Decaisnea fargesii)'''

Blåbælg-familien
Orla Borg

Orla Borg (født 1952) er journalist på Jyllands-Posten.

Han er uddannet journalist 1989. Orla Borg er en prisbelønnet journalist, der er mest kendt for at have opsporet Tvind-leder Mogens Amdi Petersen i 2001. Gennem intensiv research og masser af talent lykkedes det Orla Borg – i fællesskab med sine to kolleger på Jyllands-Posten, Michael Ulveman og Jakob Rubin – at finde frem til den eftersøgte Tvind-leder, der gemte sig i Miami på en privat ø. 

I 2012 var han sammen med journalisterne Carsten Ellegaard og Morten Phil med til at formidle Morten Storms historie, da han trådte frem som agent for Politiets Efterretningstjeneste, og Borg var forfatter på den efterfølgende bog Storm - den danske agent i al-Qaeda udgivet i 2013.

Sammen med Carsten Ellegaard Christensen og Morten Pihl modtog Orla Borg Den europæiske pressepris samt avisprisen fra Foreningen for Undersøgende Journalistik for artiklerne, ligesom trekløveret var nomineret til Cavling-prisen i 2013 for serien om Morten Storm. En serie, som handlede om, hvordan den tidligere PET-agent Morten Storm samarbejdede med PET og CIA om at spore al-Queda-terrorlederen Anwar al-Awlaki i Yemen, så USA kunne dræbe ham. Han blev dræbt i et amerikansk droneangreb i september 2011.

Orla Borg var en af dem, der advarede Flemming Rose mod at trykke Muhammedtegningerne.  

Orla Borg modtog i 2001 Laust Jensen Prisen for sin dækning af udviklingen i indvandringen til Danmark og for at have "levet op til det journalistiske ideal om blandt fordomme, myter og politisk korrekthed at efterstræbe sandheden i demokratiets og den åbne debats tjeneste."

I 2005 blev Orla Borg tildelt EU's "Journalist Award", der bliver givet til journalistik, der går imod diskrimination. 

Orla Borg stod bl.a. også bag interviewet med Eva Kjer Hansen september 2005, hvor hun udtalte, at ulighed er acceptabelt, så længe de fattigste også får det bedre. Hendes udtalelser var på det tidspunkt meget kontroversielle

Referencer 

Journalister fra Danmark
Biografiforfattere fra Danmark
Blåbælg

 
Blåbælg (Decaisnea fargesii) er en stor, løvfældende busk med en stift opret og meget lidt forgrenet vækst. Frugterne er spiselige.

Beskrivelse 
Blåbælgs vækstform er opret og kun svagt forgrenet. Gamle grene vil dog med tiden blive let overhængende. Barken er først lysegrøn og blådugget, men den bliver snart olivengrøn. Gamle grene er grå og meget præget af de store bladar. Knopperne sidder spredt, og de er store, olivengrønne og aflangt tilspidsede. Bladene er meget store, uligefinnede med 13-25 par småblade, som er ægformede til elliptiske og helrandede. Oversiden er mat lysegrøn, mens undersiden er blågrøn. Høstfarven er grøngul. 

Blomstringen sker i maj-juni, hvor man ser de klokkeformede, grønlige blomster sidde i løse, overhængende klaser. Frugterne er bælgagtige kapsler, som først er gulgrønne, men som hen på sensommeren bliver lyseblå. Frugterne indeholder et klæbrigt og geléagtigt frugtkød og talrige, flade kerner. Frugterne er spiselige.

Rodnettet består af tykke, kødede hovedrødder, som kun er ganske lidt forgrenede, men som når langt ud og dybt ned. 

Højde x bredde og årlig tilvækst: 4,00 x 3,00 m (25 x 20 cm/år). Målene kan anvendes ved udplantning.

Hjemsted 
Busken hører hjemme i bjergskovene i det vestlige og midterste Kina. På bjerget Wa Shan i den kinesiske provins, Sichuan, findes der i højder over 1.800 m nogle lyse blandingsskove med Abies faberi (en art af Ædelgran) som det dominerende træ. Her vokser arten sammen med bl.a. Almindelig Kvalkved (subsp. calvescens), Bjerg-Skovranke, Dværg-Kvalkved, Enkianthus deflexus (en art af Pagodebusk), Etage-Kornel, Euonymous sanguineus (en art af Benved), Guld-Skovranke, Have-Hortensia, Himalaya-Birk, Kamæleonbusk, Kinesisk Lind, Kinesisk Prydæble, Kinesisk Styrax, Klatre-Brombær, Klatre-Hortensia, Komarov-Syren, Korea-Kornel (subsp. chinensis), Lancetbladet Berberis (var. lanceifolia), Moupine-Pil, Nikkende Skovranke, Omei-Rose, Perny-Kristtorn, Primula incisa (en art af Kodriver), Pterocarya macroptera var delavayi (en art og underart af Vingevalnød), Quercus serrata (en art af Eg), Rhododendron argyrophyllum, Rhododendron calophytum, Rhododendron discolor, Rhododendron nitidulum, Rhododendron pingianum (arter af Rododendron), Rubladet Hortensia, Sargent-Røn, Småbladet Berberis, Sort Gedeblad, Tyrkisk Løn (subsp. sinicum), Udspærret Dværgmispel, Vorte-Berberis og Tsuga yunnanensis (en art af Hemlock)

Galleri

Note 

Haveplanter
Netstationen

Netstationen er en ungdomschat, som er bygget op omkring at være en 2D-chat. Chatten har eksisteret siden 1996, hvor flere forskellige virksomheder har haft ejerskab over selve Netstationen. Du kan på chatten oprette din egen personlige bruger, som du kan købe ting og tøj til. Du kan desuden også få dig en lejlighed, som du kan indrette, når du har været aktiv på chatten i 50-timer.

Ejere 
 Apr. 1997  Netstationen A/S (Henrik Leschly)
 Okt. 1999  Scandinavia Online (SOL)
 Jan. 2001  Eniro
 Jul. 2005   Ncom/TV 2
 Maj. 2007  Mediaprovider Scandinavia AB
 Juni. 2009 Testhouse.

Underholdningsnetsteder
Community Sites
Chattjenester

Ansatte. 
Netstationen har ingen ansatte udover frivillige.
Dujiangyan

Dujiangyan kunstvandingssystemet (kinesisk = Dū Jiāng Yàn) er et historisk system til kunstvanding og forhindring af oversvømmelse, som blev skabt ca. 250 f.Kr. af statholderen for Shustaten, Li Bing, og hans søn. Anlægget ligger 56 km vest for nutidens Chengdu, som stadigvæk bliver forsynet med vand derfra. Systemet afleder en del af Minjiangflodens vand og fører det ind i en akvædukt, som er forbundet med Chengdu. For at kunne gennemføre dette kunstvandingsprojekt var det nødvendigt at skære et nyt flodløb gennem et bjerg ved siden af Minjiang. Dette blev gennemført i en tid før krudtet var opfundet, ved at man gentagne gange opvarmede og afkølede klippen, så den revnede og kunne slås i stykker. Systemet omfatter også et dige midt i floden, sådan at man kan nedsætte mængden af silt, der flyder ind i akvædukten. Endelig er der et overløb, som lader overskydende vand fortsætte ned ad Minjiang, sådan at man undgår oversvømmelser på Chengdusletten.

De tre store vandbygningsprojekter i fortidens Kina er:
 Dujiangyan kunstvandingssystemet
 Lingqu kanalen
 Zhengguoqu kanalen

Overrislingssystemet i Dujiangyan blev sammen med Qingchengbjerget i 2000 optaget på UNESCOs liste over Verdensarven

Kilder og henvisninger 

 Om Dujiangyan  på whc.unesco.org

Verdensarven i Kina
Bygninger, konstruktioner og anlæg i Kina
Somali (kat)

Somalieren er en katterace, som er meget nært beslægtet med racen Abyssinier. Somalieren hører til kategorien 'semi-langhårs'-katte.

Somali-katten stammer fra Somalia. Men før racen blev anerkendt af det internationale racekatte forbund FIFe i 1982, var den at regne for en langhåret abyssinier, og denne race stammer fra området omkring det sydlige Egypten, nordlige Sudan og vestlige Etiopien – den gamle Abessinien.

Før 1982 blev somali-katten oftest regnet som et fejl-produkt i et kuld af abyssinier-killinger, og blev derfor blot neutraliseret og solgt som kælekatte.

I dag er somali-katten sin egen. Den er selvstændig race under Felis Danica, og avlsarbejde m.v. følges i Danmark nøje af SUA – specialklub for abyssinier og somali. 

Somali-kattens kælenavn er 'rævekatten' først og fremmest på grund af dens smukke, buskede hale, men også på grund af den ofte forekommende rødlige pels.

Katteracer
Abyssinier

Abyssinieren (eller abessineren) er en af de ældste kendte katteracer. Ifølge én legende menes racen delvis at nedstamme fra katte i området omkring det sydlige Egypten, nordlige Sudan og vestlige Etiopien – det gamle Abessinien.

Den er søsterrace til Somali, der dog først blev anerkendt som selvstændig race i 1982. Før den tid blev Somalien blot betragtet som en variant af Abyssinieren.

Avlsarbejdet følges for begge racers vedkommende i Danmark af SUA – specialklubben for abyssinier og somali samt DASK – Dansk Abyssinier og Somaliklub.

Udseende 
Abyssinieren er i FIFe godkendt i følgende farver:
 Vildtfarvet
 Sorrel
 Blå
 Fawn
 Sortsølv
 Sorrelsølv
 Blåsølv
 Fawnsølv

Temperament 
Abyssinieren er en særdeles livlig og kreativ kat, der finder næsten alt, hvad du som ejer laver interessant. Om du vasker op, går i bad, sidder ved skrivebordet og arbejder eller er gået i seng, så er katten altid lige i nærheden. Abyssinieren holder modsat andre katteracer også af gæster, som også ses som potentielle legekammerater.

I det hele taget er der ikke meget abyssinieren er bange for – og det er faktisk også kattens største problem. Det er ikke en katterace, der egner sig til at løbe frit rundt. Den er så nysgerrig og opsøgende, at abyssiniere ofte omkommer i trafik eller efter en hård medfart af naboens store hund. Derfor anbefaler flere danske katteforbund og -klubber (ex. JYRAK), at abyssiniere holdes i solide løbegårde eller forsvarligt indhegnede arealer.

Katteracer